5.4.2023.
LV
Eiropas Savienības Oficiālais Vēstnesis
L 97/3
(11)
Šī regula būtu jāpiemēro no 2024. gada 1. septembra, lai termiņš sakristu ar termiņu, par ko panākta vienošanās attiecībā uz saskaņoto nacionālo kontu salīdzinošām pārskatīšanām dalībvalstīs.
Tas neliedz dalībvalstīm apkopot savus statistikas datus saskaņā ar grozītajiem pielikumiem pirms šā vispārējā piemērošanas datuma.
Lai nodrošinātu pietiekami daudz laika, kurā pielāgoties jaunām nosūtīšanas prasībām, jebkurš jauns pienākums nosūtīt strukturālas informācijas metadatus būtu jāpiemēro no 2025. gada 1. septembra, lai arī minētos metadatus var brīvprātīgi nosūtīt jau pirms minētā datuma.
(12)
Lai mazinātu Covid-19 krīzes sociālo un ekonomisko ietekmi un lai pastiprinātu dalībvalstu ekonomikas un sociālo struktūru noturību, Savienība ir sākusi īstenot svarīgas iniciatīvas, jo īpaši NextGenerationEU un Atveseļošanas un noturības mehānismu, kas izveidots ar Eiropas Parlamenta un Padomes Regulu (ES) 2021/241 (18),.
Ņemot vērā minēto, Savienības statistikai būtu pienācīgi jāatspoguļo Savienības iestāžu un struktūru statistikas pārskati.
Minētajā nolūkā tādēļ būtu jāveic tehnisks darbs, lai izstrādātu stabilu metodiku, kas ļautu Komisijai (Eurostat) apkopot un izplatīt statistikas pārskatus, ietverot EKS 2010 neto aizdevumus / neto aizņēmumus un nenokārtotās Māstrihtas parāda saistības.
Komisijai (Eurostat) būtu līdz 2024. gada 31. martam jāiesniedz ziņojums Eiropas Parlamentam un Padomei par šajā sakarā panākto progresu.
(13)
Ņemot vērā to, ka šīs regulas mērķi, proti, izveidot kopējus statistikas standartus, kas ļautu sagatavot saskaņotus nacionālo kontu datus ar mērķi sasniegt vispārēju konsekvenci Savienības līmenī, nevar pietiekami labi sasniegt atsevišķās dalībvalstīs, bet tā mēroga un iedarbības dēļ to var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu.
Saskaņā ar minētajā pantā paredzēto proporcionalitātes principu šajā regulā paredz vienīgi tos pasākumus, kas ir vajadzīgi minētā mērķa sasniegšanai.
(14)
Dati par informācijas un komunikācijas tehnoloģiju aprīkojumu ir būtiski, lai atbalstītu analīzi un politikas veidošanu saistībā ar prioritārajām rīcībpolitikām, kas saistītas ar digitalizāciju un Eiropas zaļo kursu, kura mērķis ir stiprināt konkurētspēju un jaunu tehnoloģiju turpmāku attīstību.
Tādā pašā mērā dati par zemi zem ēkām un celtnēm ir svarīgi investīciju un mantas analīzei Savienības līmenī.
Komisijai (Eurostat) un valstu statistikas iestādēm būtu jāturpina metodoloģiskais darbs, kas šajā jomā veikts pēdējos gados, lai palielinātu detalizētāku datu pieejamību saistībā ar Eiropas nacionālo un reģionālo kontu sistēmas turpmāko pārskatīšanu.
(15)
Ir nepieciešama periodiska atjaunināšana, lai ņemtu vērā mijiedarbību starp globalizāciju, zaļo un digitālo pārkārtošanos un nacionālajiem kontiem un sniegtu lēmumu pieņēmējiem vajadzīgos datus un zināšanas nolūkā nodrošināt konkurētspēju, finanšu stabilitāti, budžeta noturību, stabilas publiskās finanses un taisnīgu nodokļu politiku.
Turklāt Apvienoto Nāciju Organizācijas Statistikas komisijas 51. sesijā Sekretariātu darba grupai nacionālo kontu jautājumos jau tika prasīts izstrādāt ceļvedi 2008. gada nacionālo kontu sistēmas pārskatīšanai, kuru Apvienoto Nāciju Organizācijas Statistikas komisija plāno pieņemt 2025. gadā.
(16)
Starptautisko rokasgrāmatu par nacionālajiem kontiem atjaunināšana ir vajadzīga, jo īpaši labklājības un ilgtspējas jomā, ņemot vērā to, ka ļoti liela daļa darbību, kas ietekmē iedzīvotāju ekonomisko labklājību, notiek ārpus ražošanas vietas robežām.
(17)
2008. gada nacionālo kontu sistēmas pārskatīšana 2025. gadā sniegs iespēju atjaunināt starptautiski saskaņotos jēdzienus, definīcijas, klasifikācijas un grāmatvedības noteikumus, lai risinātu globālas problēmas, kas saistītas ar klimata pārmaiņām, drošību, nevienlīdzību, ilgtspēju un labklājību, un nodrošinās būtisku atbalstu politikas veidotājiem uz informāciju balstītu lēmumu pieņemšanā, lai veicinātu ekonomisko, sociālo un teritoriālo kohēziju, mazinātu sociālo un dzimumu nevienlīdzību un paātrinātu zaļo un digitālo pārkārtošanos.
Tāpēc Komisijai būtu regulāri jāsniedz vajadzīgā informācija un jāapspriežas ar Eiropas Parlamentu un Padomi par 2008. gada nacionālo kontu sistēmas pārskatīšanu pirms tās noslēguma, kas plānots 2025. gadā.
(18)
Ir notikusi apspriešanās ar Eiropas Statistikas sistēmas komiteju,
(18) Eiropas Parlamenta un Padomes Regula (ES) 2021/241 (2021. gada 12. februāris), ar ko izveido Atveseļošanas un noturības mehānismu (OV L 57, 18.2.2021., 17. lpp.).